বাল্যকালেই ইমাম কুরতুবীর মাঝে দ্বীনী ইলম শিক্ষার প্রতি প্রবল আগ্রহ ও অদম্য স্পৃহা সৃষ্টি হয়েছিল। তিনি এ সময় জ্ঞানচর্চায় ব্যাপৃত থাকতেন। কর্ডোভার বিখ্যাত আলেম-ওলামার মজলিসে গিয়ে তিনি জ্ঞানসমুদ্রের মূল্যবান মণিমুক্তা আহরণ করতেন। শুধু শিক্ষকমন্ডলীর কাছ থেকে জ্ঞানার্জনেই তাঁর জ্ঞানের ক্ষুধা মিটত না। বরং বিভিন্ন বই-পুস্তক গভীর অভিনিবেশ সহকারে অধ্যয়ন করে তিনি তাঁর জ্ঞানের দিগন্তকে সম্প্রসারিত করতেন। যেমন তিনি বলেন, حسب ما رويته أو رأيته ‘যেমনটা আমি বর্ণনা করেছি বা দেখেছি’।[14] তিনি আরো বলেন, وكنت بالأندلس قد قرأت أكثر من كتب المقرئ الفاضل أبي عمرو عثمان بن سعيد بن عثمان توفي سنة أربع و أربعين وأربعمائة- ‘আমি আন্দালুসে বিশিষ্ট ক্বারী আবু আমর ওছমান বিন সাঈদ বিন ওছমান (মৃঃ ৪৪৪ হিঃ)-এর অধিকাংশ গ্রন্থ অধ্যয়ন করেছিলাম’।[15]